22/08/2017 | Administración LocalMunicipal
Culleredo
Secretaría Xeral
Aprobación definitiva de modificación da Ordenanza de limpeza de terreos

ANUNCIO DE APROBACIÓN DEFINITIVA O Pleno do Concello, en sesión ordinaria celebrada o día 27 de abril de 2017, aprobou definitivamente a modificación da Ordenanza reguladora da limpeza de terreos, distancia das plantacións e xestión da biomasa forestal do Concello de Culleredo. Transcorrido o prazo sinalado no artigo 65.2 da citada Lei 7/85 publícase como Anexo o texto completo da modificación aprobada, que entrará en vigor ao día seguinte da súa publicación íntegra no Boletín Oficial da Provincia, en cumprimento do disposto no artigo 70.2 da vixente Lei 7/85, do 2 de abril, reguladora das Bases do Réxime Local. ANEXO 1. Modificar o artigo 1, fundamento, que pasará a ter a seguinte redacción: “A presente Ordenanza é de aplicación no marco do disposto na Lei 7/2012, de 28 de xuño, de montes de Galicia, 3/2007, de 9 de abril, de Prevención e Defensa contra os incendios Forestais de Galicia e Decreto 105/2006, do 22 de xuño polo que se regulan medidas relativas a prevención de incendios forestais, e tamén na Lei 2/2016, do 10 de febreiro, do solo de Galicia e Decreto 28/1999, polo que se aproba o Regulamento de Disciplina Urbanística.” 2. Modificar o artigo 2, finalidade, que pasará a ter a seguinte redacción: “Esta Ordenanza, que ten natureza de ordenanza non fiscal, ten por finalidade establecer as condicións para levar adiante a limpeza, fixación da distancia para plantacións e xestión integral da biomasa nos terreos clasificados como urbanos, de núcleo rural ou urbanizables delimitados sitos no termo municipal de Culleredo, asi coma nos terreos situados nunha franxa de 50 metros arredor de edificacións, vivendas illadas e urbanizacións, depósitos de lixo, parques e instalacións industriais, que estean a menos de 400 metros do monte e o control e erradicación de especies exóticas invasoras.” 3. Modificar o artigo 4, definicións, que pasará a ter a seguinte redacción: “Aos efectos desta Ordenanza terá a consideración de solo urbano os terreos que o planeamento urbanísticos (Plan xeral de ordenación municipal) definirá e clasificara como tal en virtude do artigo 16 da Lei 2/2016, do 10 de febreiro, do solo de Galicia. Terá a consideración de núcleos rurais aqueles terreos que se inclúan dentro dos núcleos rurais delimitados no planeamento municipal, de conformidade e co disposto no artigo 23 da Lei 2/2016, do 10 de febreiro, do solo de Galicia. Terá a consideración de solo urbanizable os terreos que o planeamento estime necesario e axeitados para permitir o crecemento da poboación e da actividade económica ou para completar a súa estrutura urbanística, nos termos fixados na antedita Lei 2/2016, do 10 de febreiro, do solo de Galicia. Enténdese por Xestión da biomasa a eliminación parcial ou total da vexetación accesoria sita nos terreos regulados na presente ordenanza.” 4. Modificar o artigo 5, limpeza de terreos, engadindo un apartado denominado 2): “2) Os traballos de limpeza dos terreos, de ser o caso, tamén inclúen a eliminación de especies exóticas invasoras como a Cortaderia Selloana (Herba da pampa) e, en base ao punto 4 do artigo 10 do RD 630/2013 de 2 de agosto, polo que se regula o Catálogo Español de Especies Exóticas Invasoras “as autoridades competentes poderán requirir aos titulares dos terreos que faciliten información e acceso aos seus representantes, co fin de verificar a presenza de especies exóticas invasoras e no seu caso, tomar as medidas adecuadas para o seu control.” 5. Modificar o artigo 6, actuacións de xestión da biomasa, que pasará a ter a seguinte denominación, actuacións de xestión da biomasa e eliminación de especies invasoras, e ter a seguinte redacción: “1) De acordo co disposto na Lei 3/2007 os propietarios ou titulares do dereito de aproveitamento sobre os terreos ubicados en solo urbano, urbanizable delimitado ou núcleo rural, que estean a menos de 50 metros do perímetro do monte deberán mantelos limpos e rozados de vexetación de acordo cos bandos e instrucións ditados pola Alcaldía, e en todo caso antes do 30 de xuño de cada ano. Esta mesma obriga terán os propietarios ou titulares do dereito de aproveitamento sobre os terreos situados nunha franxa de 50 metros arredor de edificacións, vivendas illadas e urbanizacións, depósitos de lixo, parques e instalacións industriais, que estean a menos de 400 metros do monte. Ademais nos primeiros 30 metros dende o límite da propiedade, non poderá haber especies das sinaladas na disposición adicional terceira da Lei 3/2007, agás se trate de árbores singulares, illadas ou que cumpran funcións ornamentais.2) No caso de atopar presenza da especie exótica invasora Cortaderia selloana (herba da pampa) en terreos privados, os propietarios están obrigados a retirala evitando, en todo caso, a súa propagación a terreos colindantes. De acordo co artigo 136 da Lei 2/2016 o Concello de Culleredo, de oficio ou por instancia de parte de calquera interesado, mediante o correspondente expediente e logo de audiencia dos interesados, ditará ordes de execución que obriguen aos propietarios de ben inmobles a realizar os traballos necesarios para ter limpas as súas fincas e para a eliminación da especie Cortaderia selloana.” 6. Modificar o artigo 9, talas e abatementos, que pasará a ter a seguinte redacción: “1) Co fin de garantir a preservación do medio ambiente e a conservación dos camiños e pistas rurais, e sen prexuízo da necesaria obtención de outros permisos ou autorizacións establecidos, as talas e os abatementos de árbores que constitúan masa arbórea, espazo boscoso, arborada ou parque estarán suxeitas a obtención da previa autorización municipal (comunicación previa) por parte deste Concello xunto co abono da taxa correspondente.2) A comunicación da corta será efectuada polo madeirista, debendo constar na mesma o seguinte:  Identificación de propietarios madeiristas.  Especie de madeira obxecto da tala, así como Tm a extraer.  Nome do monte afectado e identificación en plano da normativa urbanística.  Lugar de depósito e vías a utilizar para o transporte da madeira.3) O madeirista encargado da tala será responsable directo dos danos ocasionados nas vías públicas municipais como consecuencia do depósito e transporte da madeira, quedando obrigado á reparación dos mesmos, incluso con limpeza e retirada de residuos.4) As vías públicas no poderán usarse para almacén de madeira, aínda que se poderán autorizar as operacións imprescindibles para a sua carga; no obstante, as cunetas sempre quedarán limpas e en bo estado de utilización.5) O madeirista establecerá, con carácter previo ó inicio dos traballos de corta, unha fianza a favor do Concello de Culleredo, co obxecto de responder de posibles danos non reparados voluntariamente, en contía fixada polo servizo técnico municipal.6) No caso de talas de exemplares illados non estarán suxeitos (que non constitúan masa arbórea) a autorización municipal.7) Resultará aplicable o réxime de obrigas e responsabilidades previstas na Lei 8/2013, de 28 de xuño, de estradas de Galicia, no caso de utilización de vías públicas de titularidade municipal para transporte ou depósito da madeira, quedando obrigado á limpeza e retirada de residuos o madeirista que efectúe a tala ou abatemento.” 7. Modificar o artigo 10, execución subsidiaria, que pasará a ter a seguinte redacción: “Se os propietarios, titulares dos dereitos de aproveitamento dos terreos ou arrendadores non realizasen os traballos de roza de vexetación e/ou de limpeza ou non procederan á eliminación da especie invasora Cortaderia selloana (herba da pampa) nos prazos fixados polo Concello, este poderá levar adiante os mesmos, logo do previo apercibimento en forma e sen prexuízo da imposición, previa a tramitación do oportuno expediente, das sancións procedentes. Os custos derivados deses traballos serán repercutidos, se é o caso, aos propietarios, titulares dos aproveitamentos dos terreos ou arrendadores, procedendo, de ser o caso, ao cobro dos gastos que se ocasionen ao Concello a través do procedemento executivo de apremio. Culleredo, 11 de agosto de 2017. O alcalde-presidente Julio Sacristán de Diego